CELEX: C2004/179/22
Language: da
Date: 2004-07-10 00:00:00
Title: Sag T-152/04: Sag anlagt den 26. april 2004 af Graftech International Ltd mod Kommissionen for De Europæiske Fællesskaber

10.7.2004   
            
            
               DA
            
            
               Den Europæiske Unions Tidende
            
            
               C 179/11
            
         Sag anlagt den 26. april 2004 af Graftech International Ltd mod Kommissionen for De Europæiske Fællesskaber
   (Sag T-152/04)
   (2004/C 179/22)
   Processprog: engelsk
   Ved De Europæiske Fællesskabers Ret i Første Instans er der den 26. april 2004 anlagt sag mod Kommissionen for De Europæiske Fællesskaber af Graftech International Ltd, Wilmington, Delaware (USA), ved barristers K.P.E. Lasok, QC, og Brian Hartnett, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Den anfægtede beslutning annulleres.
            
         
               —
            
            
               Subsidiært ændrer Retten ved udøvelse af dens fulde prøvelsesret den anfægtede beslutning således, at renten på 8,04 % kun løber fra 30. september 2003, eller rentesatsen nedsættes.
            
         
               —
            
            
               Kommissionen tilpligtes at betale sagsøgerens omkostninger.
            
         Søgsmålsgrunde og væsentligste argumenter:
   Sagen vedrører en kommissionsbeslutning indeholdt i en skrivelse af 17. februar 2004, hvorved Kommissionen tilpligtede selskabet at betale renter af en bøde pålagt ved Kommissionens beslutning af 18. juli 2001 (1) med en rentesats på 8,04 % i stedet for 6,04 %.
   Til støtte for sit søgsmål har sagsøgeren anført, at Kommissionen har handlet ulovligt, ved at pålægge den højeste rentesats af to mulige rentesatser. Ifølge sagsøgeren beroede forsinkelsen med betalingen af bøden eller stillelse af en tilfredsstillende garanti på, at Kommissionen havde erkendt, at sagsøgeren ikke kunne betale bøden, og begge parters forsøg på at blive enige om, hvad der ville udgøre en tilfredsstillende garanti. Sagsøgeren har anført, at han ikke kan anses for at være en forsømmelig part, når henses til selskabets anfægtelse af nævnte beslutning om pålæggelse af en bøde og til arten og indholdet af de forhandlinger, der blev ført i god tro.
   Sagsøgeren har yderligere anført, at Kommissionen har handlet i strid med artikel 86, stk. 5, i forordning nr. 2342/2002 (2).
   Sagsøgeren har endvidere anført, at Kommissionens adfærd gav sagsøgeren en berettiget forventning om, at der ville blive anvendt en rentesats på 6,04 %.
   Sagsøgeren har gjort gældende, at der er sket tilsidesættelse af princippet om god forvaltningsskik, fordi Kommissionen ikke accepterede en rimelig form for garanti. Desuden har sagsøgeren anført, at Kommissionen ikke klart meddelte selskabet, at den højeste rentesats ville blive anvendt under forhandlingsperioden.
   Endelig har sagsøgeren anført, at den anfægtede beslutning ikke er forholdsmæssig. Ifølge sagsøgeren er begrundelsen for at pålægge morarenter at hindre forhalende adfærd, ikke at straffe forhandlinger ført i god tro, som Kommissionen selv frivilligt har indledt og fortsat i dens eget tempo.
   
      (1)  2002/271/EF: Kommissionens beslutning af 18.7.2001 om en procedure i henhold til EF-traktatens artikel 81 og EØS-aftalens artikel 53 — Sag COMP/E-1/36.490 — Grafitelektroder (EFT 2002 L 100, s. 1).
   
      (2)  Kommissionens forordning (EF, Euratom) nr. 2342/2002 af 23.12.2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (EFT L 357, s. 1).